MEDDELELSE FRA KOMMISSIONEN TIL EUROPA-PARLAMENTET i henhold til EF-traktatens artikel 251, stk. 2, andet afsnit vedrørende Rådets fælles holdning til det ændrede forslag til Europa-Parlamentets og Rådets forordning om aktion mod personelminer: styrkelse af Den Europæiske Unions bidrag 2000/0062/A/COD

1- BAGGRUND

Dato for fremsendelse af forslaget til Europa-Parlamentet og Rådet (dokument KOM(2000) 111 endelig - 2000/0062/A/COD): 16.03.2000

Dato for Europa-Parlamentets udtalelse, førstebehandling: 25.10.2000

Dato for fremsendelse af det ændrede forslag til Rådet: 20.12.2000

Dato for fastlæggelse af den fælles holdning: 31.05.2001

2- FORMÅLET MED KOMMISSIONENS FORSLAG

Forslaget har både tekniske og politiske formål. Det sigter specifikt mod at styrke Fællesskabets mineaktioner for at sikre komplementaritet i og sammenhæng mellem Fællesskabets horisontale og landespecifikke politikker. Det sigter tillige mod at gøre mineaktionen i almindelighed mere effektiv og dermed at hjælpe til at eliminere den plage, som landminer udgør, på de betingelser, der er nedfældet i Ottawa-konventionen.

Tekniske formål:

* Løse problemet med det manglende retsgrundlag for budgetpost B7-661, som blev oprettet af Europa-Parlamentet i 1996.

* Løse problemet med de mange forskellige finansieringsinstrumenter, der anvendes til støtte af mineaktioner, hvilket har gjort det vanskeligt at fokusere klart og forhindret definition af en overordnet og sammenhængende strategi for Fællesskabet.

Politiske formål:

* Forpligtelser i henhold til Ottawa-konventionen (der trådte i kraft den 1. Marts 1999), som kræver en udvidet indsats med hensyn til koordination, sammenhæng, effektivitet og finansiering.

* Det interne (EU-)krav om løsning af personelmineproblemet inden for rammerne af en alsidig EU-mineaktion med forbindelse til politikken for de eksterne forbindelser, herunder sikkerhedsaspekterne.

3- BEMÆRKNINGER TIL DEN FÆLLES HOLDNING

3.1 Der er gode grunde til at være tilfreds med resultaterne af denne fælles holdning:

3.1.1- Gyldighedsperiode: Denne forordnings gyldighedsperiode er ikke begrænset til datoen for de aktuelle finansielle overslag, 2006. Styrken i det politiske budskab bevares: forordningens gyldighedsperiode udløber i 2009, hvilket er den dato, der er fastsat i Ottawa-mineforbudstraktaten for opfyldelse af dens mål.

3.1.2- Oplagring: Europa-Parlamentets anmodning om, at det udtrykkeligt skal nævnes i retsakten, at minelagre skal destrueres, er imødekommet. Destruktion af landminer relaterer naturligvis kun til rensning af jord i mineramte lande. Personelminer kan ikke altid og kun destrueres ved sporingen af dem. Vi må derfor sikre os, at frigivelse af sikre arealer til befolkningen ikke trues af yderligere udlægning af personelminer fra lagre. Desuden er omkostningseffektiviteten ved destruktion af lagre sammenlignet med den komplette cyklus af sporing og rydning af udlagte miner 10 til 1. Mindskelsen af mineskader i udviklingslandene kan således eksponentielt fremskyndes.

3.1.3- UXO: Ueksploderet ammunition er fortsat omfattet af forordningen. Det er et meget vigtigt element i minerydningsaktiviteterne, som der lægges stor vægt på hos de aktører, der er involveret i minerydning.

3.1.4- Budget: Det årlige gennemsnitlige beløb på 16,5 mio. EUR til budgetposten for denne forordning skaber en passende grad af sikkerhed og operationel fremdrift i EF's politik. Den samlede finansielle ramme på 240 mio. EUR, der er opgivet som Fællesskabets samlede bidrag til bekæmpelse af landminer i forordningens gyldighedsperiode, er et yderligere opmuntrende signal om den politiske vilje bag forordningen.

3.1.4-1. Budgettet er ikke opdelt mellem to forordninger, der omfatter to særskilte geografiske områder, men fremstår som et samlet beløb, der er fælles for begge instrumenter. En sådan smidighed er af væsentlig betydning af hensyn til ændringer i interventionsbehov.

3.1.5- Komplementaritet med andre forordninger og programmer: Det er blevet accepteret, at der også findes andre budgetposter til støtte af mineaktioner. Det vil styrke samvirket med landestrategierne og den overordnede sammenhæng i EF-instrumenterne.

3.1.6- Komitologi og tærskler: Der er ikke nedsat noget nyt udvalg. De bestående udvalg skal beskæftige sig med projekter af geografisk relevans. Projekter på indtil 3 mio. EUR kan godkendes uden komitologi-procedure. Dette betyder en praktisk ændring i den forstand, at udvalgene skal beskæftige sig med strategipapirer snarere end projekter. Strategipapirerne vil blive forelagt fælles ad hoc-udvalg til behandling tillige med Europa-Parlamentet.

3.1.7- Ikke-bundet bistand: Bistandsmodtagerne omfatter i ekstraordinære tilfælde også ikke-bistandsberettigede tredjelande. Det gør det muligt at gøre brug af specifik og avanceret teknologi og knowhow, der samtidig kan fremme interessante overførsler til fordel for EU-landenes og modtagerlandenes operatører.

3.2 Situationen med hensyn til Europa-Parlamentets ændringer fra førstebehandlingen.

- En stor del af Europa-Parlamentets ændringer er indarbejdet i Rådets fælles holdning omend fra tid til anden med en anden ordlyd. Det drejer sig om: nr. 1, 2, 6, 9, 12, 13, 14, 20, 24, 27, 28, 30.

- Størstedelen af ændringerne er indarbejdet i det ændrede forslag, fordi de var på linje med ånden i udkastet; det drejer sig om : nr. 1, 2, 4, 5, 6, 9, 10, 11, 12, 13, 14, 15, 20, 24, 26, 27, 28, 29, 30.

- Hovedforskellen mellem Kommissionens ændrede forslag og den fælles holdning er som følger:

- Omtalen af et tillægsbudget til dækning af udgifter specifikt til destruktion af lagre er slettet, da det finansielle rammebeløb er beregnet til at dække alle udgifter til minerydning.

- Der er angivet et finansielt rammebeløb som omhandlet i den tværinstitutionelle aftale, for alle tilfælde, hvor varigheden af programmer, der bygger på den fælles beslutningsprocedure, går ud over de gældende finansielle overslag.

- Der er angivet et yderligere samlet finansielt rammebeløb for mineaktioner, der er omfattet af de i artikel 2, stk. 4, nævnte fællesskabsinstrumenter. Formålet hermed er at øge gennemsigtigheden af de samlede og individuelle forpligtelser, hvilket således indirekte imødekommer Europa-Parlamentets anmodning om en koncentration af EF-midlerne for denne forordning, ECHO og F&U af nøjagtig samme grund.

- Kravet om, at bistanden er betinget af tilslutning til Ottawa-processen, omtales i artikel 3.

- Hasteproceduren udgår til fordel for en rimelig komitologi-tærskel på 3 mio. EUR, under hvilken hastende indgreb kan overvejes, under forudsætning af omgående underretning af de berørte udvalg.

- Udvalgene vil desuden blive inddraget i drøftelserne af de flerårige strategipapirer, og det vil Europa-Parlamentet også.

- Forordningen skal gælde indtil december 2009, hvilket er sidste frist i henhold til Ottawa-konventionen til at imødegå udfordringen om en minefri verden.

4- KONKLUSION

Kommissionen accepterer den fælles holdning, fordi den sætter den i stand til at realisere alle mål i dens meddelelse í post-Evian-processens ånd.

5- ERKLÆRING FRA KOMMISSIONEN

Der vil blive optaget en fælleserklæring fra Kommissionen og Rådet i protokollen vedrørende Rådets afgørelse.

"Rådet og Kommissionen bekræfter, at vedtagelsen af denne forordning ikke er til hinder for, at Den Europæiske Union træffer foranstaltninger mod personelminer i henhold til afsnit V i traktaten om Den Europæiske Union, for så vidt sådanne foranstaltninger forfølger mål for den fælles udenrigs- og sikkerhedspolitik og er i overensstemmelse med artikel 47 i traktaten om Den Europæiske Union."